Înmatricularea mașinilor prin aplicația online. Cum se va depune documentația
- Mădălina Sfrijan
- 19 martie 2024, 16:20
Procedura de înmatriculare a unui vehicul se va putea face mai rapid. Klaus Iohannis a promulgat legea pentru operaţionalizarea unei aplicații prin care documentația necesară să fie transmisă online. Concret, șoferii vor putea să înmatriculeze un vehicul, să transcrie dreptul de proprietate sau să ceară maşinii, fără a fi nevoiți să de deplaseze la sediul serviciilor de înmatriculare.
Procedura de înmatriculare va fi mai rapidă
Președintele Klaus Iohannis a promulgat legea care aprobă ordonanța de urgență a Guvernului nr. 38/2023, referitoare la modificarea și completarea unor acte normative pentru furnizarea de servicii publice electronice în procesul de înmatriculare a vehiculelor din România.
Actul normativ prevede crearea cadrului legal pentru crearea şi gestionarea unei aplicații destinate cetățenilor care vor să înmatriculeze sau să radieze un vehicul. Prin intermediul acesteia, doritorii vor putea să transcrie dreptul de proprietate fără a ajunge la un sediu al serviciilor de înmatriculare.
Direcţia Generală Permise de Conducere şi Înmatriculări din Ministerul Afacerilor Interne se va ocupa de gestionarea noului sistem.
Cum va putea fi utilizată
Noua aplicație le va permite cetăţenilor să introducă un set minim de date necesare identificării vehiculului. Totodată, aceștia vor putea atașa eventualele înscrisuri în formă electronică. Acestea vor fi utilizate în procedura de înmatriculare sau transcriere a transmiterii dreptului de proprietate asupra unui vehicul.
De asemenea, utilizatorii vor putea solicita emiterea unui nou certificat de înmatriculare, radiere din circulaţie. Mai mult, șoferii vor putea opta și pentru declararea fiscală sau radierea din evidenţele fiscale. După caz, vor putea fi atașate documente de transfer al dreptului de proprietate încheiate în afara platformei, precum și dovada declarării furtului vehiculului.
Documentele de înmatriculare vor putea fi depuse online
Proiectul a fost adoptat de Senat pe 21 iunie 2023, în calitate de prim for sesizat. De asemenea, Klaus Iohannis a mai promulgat legea pentru aprobarea Ordonanţei de urgenţă a Guvernului nr. 8/2021 privind unele măsuri fiscal-bugetare, precum şi pentru modificarea şi completarea unor acte normative.